《九日登繁台寺》
金朝·赵秉文

九日独何日，寒花发幽芬。波澄无馀滓，天清廓游氛。

雕翼盘迅风，鸿响厉层云。我与二三友，意适同酣醺。

南登歌吹台，一吊信陵君。捐躯赴赵壁，谈笑却秦军。

夷门今安在，草没侯嬴坟。我亦感激士，白首羞论文。

禁中有颇牧，慷慨志奇勋。登临送将归，无为怆离群。

苍茫视八极，烟霭何纷纷。怀士抚长剑，怅然日西曛。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。